Regele Charles a fost prezent la slujba organizată anual în Duminica Paștelui la Capela St. George a Castelului Windsor, aceasta fiind prima sa apariție publică importantă de la diagnosticarea cu cancer, relatează The Guardian.
Suveranul, în vârstă de 75 de ani, a zâmbit și a făcut cu mâna, alături de regina Camilla, la slujba de Paște de la Capela St George.
Au mai fost prezenți Ducele și Ducesa de Edinburgh și fiul lor, James, Prințesa Anne și soțul ei, Timothy Laurence, precum și Ducele și Ducesa de York.
Kate Middleton, prințul William și cei trei copii ai lor nu au luat parte la slujbă, întrucât prințesa de Wales continuă tratamentul împotriva cancerului.
În cadrul slujbei de Paște, arhiepiscopul de Canterbury, Justin Welby, le-a urat toate cele bune regelui și prințesei de Wales și i-a îndemnat pe credincioși să se roage pentru ei pe durata tratamentelor.
Welby i-a lăudat, de asemenea, pe membrii familiei regale pentru demnitate și i-a lăudat pentru "lipsa lor de egoism", despre care a spus că îi "încurajează pe alții" să facă același lucru.
Kate Middleton a dezvăluit vineri, 22 martie, că a fost diagnosticată cu cancer și se află în "stadiile incipiente" ale tratamentului. Anunțul a venit la două luni după ce ea s-a îndepărtat temporar de viața publică, după ceea ce Palatul Kensington a spus la acea vreme că a fost o intervenție chirurgicală pentru o afecțiune abdominală non-canceroasă.
Cancerul de care suferă suveranul a fost depistat în ianuarie, iar diagnosticul a fost făcut public la începutul lunii februarie.
Regele Charles a continuat să lucreze în timpul tratamentului său, dar angajamentele s-au desfășurat până acum în privat. La începutul acestei săptămâni, el a declarat că a fost "foarte trist" că a ratat slujba din Joia Mare. Totuși, regina Camilla a participat la slujbă.